钦定古今图书集成/理学汇编/字学典/第056卷 > 《唐张怀瓘书断》 > 《飞白》
## 钦定古今图书集成/理学汇编/字学典/第056卷 > 《唐张怀瓘书断》 > 《飞白》

按飞白书者，后汉左中郎蔡邕所作也。王隐、王愔并
云：“飞白，变楷制也。本是宫殿题署，势既径丈，字宜轻
微不满，名为飞白。”王僧虔云：“飞白，八分之轻者。”虽有
此说，不言起由。按汉灵帝熹平年，诏蔡邕作《圣皇篇》，
篇成，诣鸿都门上。时方修饰鸿都门，伯喈待诏门下，
见役人以垩帚成字，心有悦焉，归而为飞白之书。汉
末魏初，并以题署宫阁。其体有二：创法于八分，穷微
于小篆。自非蔡公设妙，岂能诣此？可谓胜寄冥通，缥
缈神仙之事也。张芝草书，得易简流速之极；蔡邕飞
白，得华艳飘荡之极。字之逸越，不复过此二途。迩后
羲之、献之，并造其极。其为状也，轮囷萧索，则虞颂以
“嘉气非云”；离会飘流，则曹风以“麻衣”似雪，尽能穷其
神妙也。卫恒祖述飞白，造散隶之书，开张隶体，微露
其白，拘束于飞白，潇洒于隶书，处其季孟之间也。梁
武帝谓萧子云言：“顷见王献之书白而不飞，卿书飞
而不白，可斟酌为之，令得其衷。”子云乃以篆文为之，
雅合帝意。既括镟而羽，则远而益深，虽创法于八分，
实穷微于小篆。其后欧阳询得之蔡伯喈，即飞白之
祖也。